再和
作者：馮山
朝代：宋

paragraphs: 予始十五六，學賦場屋遊。
聞君聲價高，已與班馬儔。
少年取科第，復有經濟謀。
孤聳不世合，獨行無名求。
中道多邅迴，病驥盤沙丘。
起爲瀘南守，政績稱最優。
東海尋免歸，穎川尚借留。
慷慨壯士懷，肯效兒女羞。
投紱還故林，泉石甘清幽。
區區尚遺恨，君恩未能酬。
迴首名利場，彷彿裁蠅頭。
君看縉紳士，誰爲天下憂。
人情重軟熟，要若新炊麰。
咿喔四至卿，峭拔奇不侯。
一言反覆手，平地生重溝。
世務傷賈誼，直道危田疇。
何當與推移，歸釣滄浪洲。
功名雖難期，歲月良易周。
清風出襟袖，散爲生民庥。
無使梁父吟，只成高唐謳。